Úradný vestník L 129 , 14/05/1992 S. 0095 - 0153

Fínske špeciálne vydanie: Kapitola 13 Zväzok 22 S. 0136

Švédske špeciálne vydanie: Kapitola 13 Zväzok 22 S. 0136



Smernica Rady 92/23/EHS z 31. marca 1992 o pneumatikách motorových vozidiel a ich prípojných vozidiel a ich montáži RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 100a, so zreteľom na návrh Komisie [1], v spolupráci s Európskym parlamentom [2], so zreteľom na stanovisko Hospodárskeho a sociálneho výboru [3], keďže je dôležité prijať opatrenia s cieľom postupného vytvorenia vnútorného trhu v priebehu obdobia ktoré skončí do 31. decembra 1992; keďže vnútorný trh bude tvoriť oblasť bez vnútorných hraníc, v ktorej má byť zabezpečený voľný pohyb tovarov, osôb, služieb a kapitálu; keďže úplne harmonizovaná metóda bude dôležitá preto, aby sa dosiahol jednotný trh; keďže táto metóda sa bude musieť používať v dobe revízie celého postupu EHS typového schvaľovania, berúc do úvahy obsah rezolúcie Rady zo 7. mája 1985, ktorá sa týka nového prístupu k otázkam technickej harmonizácie a štandardizácie; keďže technické požiadavky, ktoré musia motorové vozidlá a ich prípojné vozidlá spĺňať podľa vnútroštátnych právnych predpisov, sa týkajú medzi iným pneumatík; keďže sa tieto požiadavky navzájom medzi jednotlivými členskými štátmi líšia; keďže je potrebné, aby všetky členské štáty prijali rovnaké požiadavky, a to buď ako doplnok, alebo namiesto existujúcich pravidiel, aby sa tým najmä umožnilo zaviesť pre každý typ vozidla postup EHS typového schvaľovania, ktorý bol predmetom smernice Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [4], naposledy zmenenej a doplnenej smernicou 87/403/EHS [5]; keďže predpisy pre pneumatiky by mali stanoviť spoločné požiadavky týkajúce sa nielen ich charakteristík, ale tiež požiadaviek na vybavenie vozidiel a ich prípojných vozidiel pneumatikami; keďže v dôsledku toho by mal byť vytvorený jednotný postup udeľovania značky EHS akémukoľvek typu pneumatiky, ktorá spĺňa jednotné charakteristiky a požiadavky testov; keďže na úrovni spoločenstva, z dôvodov zabezpečenia voľného pohybu pneumatík, je zabezpečená zhoda pneumatík so spoločnými požiadavkami prostredníctvom EHS typovej značky pripevnenej na každú pneumatiku a udelenej výrobcovi v súlade s vyššie uvedeným postupom; keďže členské štáty môžu, s cieľom overenia zhody pneumatík so spoločnými požiadavkami, vykonať kedykoľvek kontroly; keďže v prípade zistenia nezhody musia členské štáty vykonať nevyhnutné opatrenia k zabezpečeniu zhody pneumatík s požiadavkami; keďže tieto opatrenia môžu viesť k odobratiu vyššie uvedenej značky EHS; keďže je žiaduce vziať do úvahy technické požiadavky prijaté Európskou hospodárskou Komisiou v jej nariadení č. 30 ("Jednotné ustanovenia pre homologizáciu pneumatík motorových vozidiel a ich prípojných vozidiel"), v znení neskorších predpisov [6], v jej nariadení č. 54 ("Jednotné ustanovenia pre homologizáciu pneumatík úžitkových vozidiel a ich prípojných vozidiel") [7] v jej predpise č. 64 ("Jednotné ustanovenie pre homologizáciu vozidiel, vybavených náhradnými kolesami/pneumatikami pre dočasné použitie") [8], pripojených k Dohode o prijatí jednotných podmienok pre homologáciu (overovanie zhodnosti) a o vzájomnom uznávaní homologácie výstroja a súčastí motorových vozidiel; keďže aproximácia vnútroštátnych právnych predpisov týkajúcich sa motorových vozidiel zahŕňa vzájomné uznávanie kontrol vykonaných jednotlivými členskými štátmi podľa spoločných požiadaviek, PRIJALA TÚTO SMERNICU: Článok 1 Na účely tejto smernice: - "pneumatika" znamená novú pneumatiku, určenú pre vybavenie vozidiel, pre ktoré platí smernica Rady 70/156/EHS; - "vozidlo" znamená akékoľvek vozidlo, pre ktoré platí smernica Rady 70/156/EHS; - "výrobca" znamená držiteľa obchodného názvu alebo značky vozidiel alebo pneumatík. Článok 2 1. Členský štát udelí EHS typové schválenie komponentu podľa podmienok prílohy I pre akýkoľvek typ pneumatiky, ktorý spĺňa požiadavky prílohy II a udelí číslo EHS typového schválenia komponentu, ako je to stanovené v prílohe I. 2. Členský štát udelí EHS typové schválenie vozidlu vzhľadom na jeho pneumatiky podľa podmienok prílohy III pre každé vozidlo, u ktorého všetky pneumatiky (vrátane náhradnej pneumatiky, ak existuje) spĺňajú požiadavky prílohy II a tiež požiadavky prílohy IV týkajúce sa vozidiel a udelí číslo EHS typového schválenia vozidlu, ako je to stanovené v prílohe III. Článok 3 Schvaľovací orgán členského štátu, do jedného mesiaca od vydania alebo odmietnutia EHS typového schválenia komponentu (pneumatiky) alebo vozidla zašle kópiu príslušného osvedčenia, ktorého vzory sú uvedené v doplnkoch k prílohe I a k prílohe III, ostatným členským štátom, a ak si to vyžadujú, zašle protokol o teste akéhokoľvek typu schválenej pneumatiky. Článok 4 Žiadny členský štát nesmie zakázať alebo obmedziť uviesť na trh pneumatiky, ktoré majú EHS typovú značku komponentu. Článok 5 Žiadny členský štát nesmie odmietnuť udelenie EHS typového schválenia alebo vnútroštátneho typového schválenia vozidlu z dôvodov týkajúcich sa jeho pneumatík, ak sú tieto označené značkou EHS typového schválenia komponentu a sú namontované v súlade s požiadavkami stanovenými v prílohe IV. Článok 6 Žiadny členský štát nesmie odmietnuť alebo zakázať predaj, registráciu, uvedenie do prevádzky alebo použitie vozidla z dôvodov týkajúcich sa jeho pneumatík, ak sú tieto označené značkou EHS typového schválenia komponentu a sú namontované v súlade s požiadavkami stanovenými v prílohe IV. Článok 7 1. Ak na základe zdôvodneného oprávnenia členský štát usúdi, že typ pneumatiky alebo typ vozidla sú nebezpečné, hoci spĺňajú požiadavky tejto smernice, môže na svojom území dočasne zakázať obchodovanie s týmto výrobkom alebo ho podriadiť zvláštnym podmienkam. Ihneď o tom informuje ostatné členské štáty a Komisiu a uvedie dôvody pre svoje rozhodnutie. 2. Komisia sa má v priebehu šiestich týždňov poradiť s príslušnými členskými štátmi a potom ich bez zbytočného odkladu oboznámiť so svojím stanoviskom a vykonať primerané opatrenia. 3. Ak Komisia usúdi, že technické prispôsobenia smernici sú nevyhnutné, majú byť takéto úpravy prijaté buď Komisiou alebo Radou v súlade s postupom stanoveným v článku 10. V tomto prípade členský štát, ktorý prijal bezpečnostné opatrenia, ich môže zachovať do doby, než úpravy nadobudnú platnosť. Článok 8 1. Členský štát, ktorý udelil EHS typové schválenie komponentu (pneumatiky) alebo vozidla, vykoná opatrenia požadované k overeniu zhody vyrábaných modelov so schváleným typom, pokiaľ je to nevyhnutné a ak je to potrebné, v spolupráci so schvaľovacími orgánmi v ostatných členských štátoch. Pre tieto účely, tento členský štát môže kedykoľvek kontrolovať zhodu pneumatiky alebo vozidla s požiadavkami tejto smernice. Takéto overenie sa má obmedziť na náhodné kontroly. 2. Ak tento členský štát zistí, že niekoľko pneumatík alebo vozidiel s rovnakou schvaľovacou značkou nezodpovedá schválenému typu, vykoná nevyhnutné opatrenia k zabezpečeniu zhody vyrábaných modelov. Keď sa zistí závažná odchýlka, tieto opatrenia sa môžu rozšíriť na odobratie EHS typového schválenia. Uvedené orgány príjmu tie isté opatrenia, ak sú informované schvaľovacími orgánmi iných členských štátov o takejto nezhode. 3. Schvaľovacie orgány členských štátov sa musia v priebehu jedného mesiaca vzájomne informovať prostredníctvom príslušného formulára uvedeného v doplnku prílohy I a prílohy III o každom odobraní EHS typového schválenia a o dôvodoch takéhoto opatrenia. Článok 9 Akékoľvek rozhodnutie podľa ustanovení prijatých pri implementácii tejto smernice týkajúce sa odmietnutia či odobrania EHS typového schválenia komponentu pre pneumatiku alebo EHS typového schválenia vozidla vzhľadom k montáži jeho pneumatík, znamenajúce zákaz ich uvedenia na trh alebo používania, má obsahovať podrobné dôvody, na ktorých je založené. Každé takéto rozhodnutie má byť oznámené príslušnej strane, ktorá má byť súčasne informovaná o jej použiteľných opravných opatreniach podľa zákonov, platných v členských štátoch a o lehotách, prípustných pre vykonanie takýchto opravných opatrení. Článok 10 Akékoľvek úpravy, nevyhnutné k prispôsobeniu požiadaviek príloh technickému pokroku, sa príjmu v súlade s postupom stanoveným v článku 13 smernice 70/156/EHS. Článok 11 1. Členské štáty najneskôr do 1. júla 1992 prijmú, iné právne predpisy a správne opatrenia potrebné na dosiahnutie súladu s touto smernicou. Okamžite o tom budú informovať Komisiu. Keď členské štáty prijmú uvedené ustanovenia, zahrnie sa do nich odkaz na túto smernicu, alebo ich takýto odkaz bude sprevádzať v prípade ich oficiálneho uverejnenia. Členské štáty určia, ako sa takýto odkaz uvedie. Tieto opatrenia členské štáty budú uplatňovať od 1. januára 1993. 2. Členské štáty oznámia Komisii znenie základných ustanovení vnútroštátneho práva, ktoré prijali v oblasti upravenej touto smernicou. Článok 12 Táto smernica je adresovaná členským štátom. V Bruseli 31. marca 1992 Za Radu predseda Vitor Martins [1] Ú. v. ES C 95, 12.4.1990, s. 101. [2] Ú. v. ES C 284, 12.11.1990, s. 81 a rozhodnutie z 12.2.1992 (ešte nebolo uverejnené v úradnom vestníku). [3] Ú. v. ES C 225, 10.9.1990, s. 9. [4] Ú. v. ES L 42, 23.2.1970, s. 1. [5] Ú. v. ES L 220, 8.8.1987, s. 44. [6] Dokument Európskej hospodárskej komisie E/ECE/324 (E3/ECE/TRANS/505) REV 1 – ADD 29 1.4.1975 a jeho úpravy 01, 02 a doplnky. [7] Dokument Európskej hospodárskej komisie E/ECE/324 (E/ECE/TRANS/505) REV 1 – ADD 53 a doplnky. [8] Dokument Európskej hospodárskej komisie E/ECE/324 (E/ECE/TRANS/505) REV 1 – ADD 63 a doplnky. -------------------------------------------------- ZOZNAM PRÍLOH PRÍLOHA I | Správne ustanovenia pre typové schvaľovanie pneumatík ako komponentu | Doplnok 1 | Informačný dokument pre pneumatiku | Doplnok 2 | Osvedčenie o EHS typovom schválení pre pneumatiku | PRÍLOHA II | Požiadavky na pneumatiky | Doplnok 1 | Vysvetľujúce zobrazenie | Doplnok 2 | Zoznam symbolov indexov nosnosti a zodpovedajúcich maximálnych zaťažení (kg) | Doplnok 3 | Usporiadanie označenia pneumatiky | Doplnok 4 | Vzťah medzi indexom tlaku a jednotkami tlaku | Doplnok 5 | Merací ráfik, vonkajší priemer a šírka prierezu pneumatík určitých rozmerov | Doplnok 6 | Metóda merania rozmerov pneumatiky | Doplnok 7 | Postup testu zaťaženie/rýchlosť | Doplnok 8 | Zmeny indexov nosnosti v závislosti na rýchlosti; radiálne a diagonálne pneumatiky úžitkových vozidiel | PRÍLOHA III | Správne ustanovenia pre typové schválenie vozidiel vzhľadom k montáži pneumatík | Doplnok 1 | Informačný dokument pre vozidlo | Doplnok 2 | Osvedčenie o EHS typovom schválení pre vozidlo | PRÍLOHA IV | Požiadavky na vozidlá vzhľadom k montáži pneumatík | --------------------------------------------------